Predkladacia správa

	EXIMBANKA SR spracovala návrh rozpočtu na rok 2006 v zmysle § 31 zákona č. 80/1997 Z. z. o Exportno–importnej banke SR v znení neskorších predpisov v nadväznosti na termíny ustanovené na spracovanie, posudzovanie a schvaľovanie návrhu štátneho rozpočtu SR na rok 2006.  Na stanovisko vláde SR ho predkladá v zmysle § 6 ods. 5 písm. b)1 uvedeného zákona po zapracovaní pripomienok z Rady banky a Dozornej rady.

Návrh rozpočtu Eximbanky SR na rok 2006 prerokovala Rada banky na svojom zasadnutí dňa 22. 8. 2005 a Dozorná rada dňa 5. 9. 2005. Materiál bol zároveň dňa       26. 8. 2005 zaslaný na posúdenie Ministerstvu financií SR. Po prerokovaní vo vláde SR bude návrh rozpočtu v súlade s § 6 ods. 6 zákona č. 80/1997 Z. z. o EXIMBANKE SR v znení neskorších predpisov predložený Národnej rade SR na schválenie.

	Návrh rozpočtu EXIMBANKY SR na rok 2006 je zostavený v štruktúre:

A.	Základné východiská, ciele a nástroje
B.	Obchodné aktivity a ich zdrojové zabezpečenie
C.	Rozpočet aktív a pasív
D.	Rozpočet nákladov a výnosov
E.	Hospodársky výsledok

Základným cieľom návrhu rozpočtu je ďalšie zintenzívnenie obchodných aktivít EXIMBANKY SR v prospech podpory zahraničnoobchodnej výmeny Slovenskej republiky pokračujúcou reštrukturalizáciou jej disponibilných zdrojov. Vychádza z očakávaných výsledkov hospodárenia za rok 2005 a zámerov obchodno-finančného plánu EXIMBANKY SR na rok 2006, ktorý bol prerokovaný s Ministerstvom financií SR a Ministerstvom hospodárstva SR a následne bol schválený Radou banky EXIMBANKY SR.

Návrh rozpočtu EXIMBANKY SR na rok 2006 vychádza zo skutočnosti, že v roku 2005 sa očakáva prekročenie schváleného rozpočtu v exporte podporenom EXIMBANKOU SR pri dosiahnutí objemu 68,5 – 70 mld. Sk. To predstavuje medziročný nárast podpory exportu o 1,6 – 3,1 mld. Sk (cca 3,5 %). V súlade s tým sa v roku 2006 uvažuje podporiť slovenský export v objeme 74 mld. Sk, čo predstavuje 7,3 % z predpokladaného objemu exportu Slovenskej republiky. 

Predkladaný materiál je navrhnutý ako motivačný, pričom dosiahnutie stanovených cieľov závisí aj od vývoja externého prostredia. EXIMBANKA SR sa bude snažiť o naplnenie týchto zámerov aj modifikáciou produktovej základne, resp. ponukou nových produktov hlavne v oblasti poisťovania úverov. Ďalšími cestami k zvýšeniu podpory exportu je zintenzívnenie akvizičnej činnosti a skrátenie času potrebného  od prvého kontaktu klienta k poskytnutiu produktu. 

V oblasti bankových služieb bude EXIMBANKA SR reagovať na znižujúci sa záujem o refinančné úvery zatraktívnením podmienok pre ich poskytovanie a postupným prechodom k iným formám financovania. Plánovaný stav refinančných úverov je možné dosiahnuť len pri udržaní stability úrokových sadzieb. Každá väčšia a dlhodobejšia odchýlka môže viesť k zníženiu záujmu  o slovenskú korunu, čo bude možné prechodne vykryť financovaním v cudzej mene.

Materiál nemá finančný, ekonomický, environmentálny vplyv ani vplyv na zamestnanosť. Z uvedeného dôvodu neobsahuje príslušné doložky.